ཤར་ནུབ་ཀྱི་སྐྱེ་བོ་སུ་ཡིན་ཡང་རང་གི་བུ་ཕྲུག་ལ་བརྩེ་བ་མེད་པ་ཞིག་གཏན་ནས་མེད་མོད།བྱམས་སྐྱོང་བྱ་ཚུལ་ནི་སོ་སོ་བ་སྟེ།ནུབ་གླིང་བས་ཕ་མས་ག་དུས་ཡིན་ཡང་ཁྱེད་ཀྱི་རོགས་རམ་བྱེད་མི་སྲིད་ཅིང་།གྲོགས་པོས་ཀྱང་ག་དུས་ཡིན་ཡང་ཁྱེད་ཀྱི་མཐའ་ནས་བསྐོར་ཏེ་གནས་མི་སྲིད་པས་མ་འོངས་པར་ཁྱེད་ཀྱིས་ཁེར་རྐྱང་གི་འཚོ་བ་རོལ་དགོས་པ་ཡིན་ལ།ཁེར་རྐྱང་གི་དུས་ཚིགས་དེ་མ་ཐོན་གོང་ནས་དེ་ལ་གྲ་སྒྲིག་དང་སྦྱོང་བརྡར་ཡོད་དགོས་པའི་དམ་ཚིག་ལ་རྩེ་གཅིག་ཏུ་གནས་ནས་བུ་ཕྲུག་ལ་སློབ་གསོ་གཏོང་གི་ཡོད་དེ།དཔེར་ན།ནུབ་གླིང་གི་བུད་མེད་ཞིག་སྤྲོ་སྐྱིད་གླིང་གའི་རྐུབ་སྟེགས་ཐོག་ཏུ་བསྡད།སྐབས་དེར་གོག་བགྲོད་མ་གཏོགས་མི་ཤེས་པའི་བྱེས་པ་དེས་རྐུབ་སྟེགས་འགྲམ་ནས་རྩེད་མོ་རྩེ་བཞིན་མཆིས།ཅུང་ཙམ་ནས་བྱིས་པ་དེ་གན་རྐྱལ་དུ་འགྱིལ་ཏེ་ཨ་མ་ཟེར་བཞིན་ངུས་པས།བུད་མེད་དེ་ན་རེ།གཅེས་ཕྲུགཁྱོད་རང་སྟོབས་ཀྱིས་ཡར་ལོངས།ད་ལྟ་ཨ་མས་ཁྱོད་རང་ཡར་བསླང་ན་ཁྱོད་ལ་ཤུགས་རྐྱེན་ངན་པ་ཐེབས་ངེས།ཞེས་བཤད་དེ་བསྡད།བྱིས་པ་དེས་ཨ་མས་ཅི་ཞིག་བཤད་ཀྱི་ཡོད་པ་མ་གོ་ཡང་།ཅུང་ཙམ་ནས་རང་ཉིད་ཀྱི་ཡན་ལག་ལ་བརྟེན་ཏེ་ལང་བྱུང་།ཡང་ཉིན་གཉིས་པའི་གནས་སྐབས་ནའང་དེ་ལྟར་འགྱིལ།སྐབས་དེར་ནི་ཨ་མ་ཞེས་མི་འབོད་ལ་ངུ་ཡང་མི་ངུ་བར་རང་ནུས་རང་རྟོགས་ཀྱིས་འགྲེང་བར་རྩོམ།གལ་ཏེ་བུད་མེད་དེ་བོད་མོ་ཞིག་ཡིན་ན།ལམ་སང་བྱིས་པ་པང་དུ་བླངས་ནས་འོ་སྦྱོར་ཞིང་མི་གནས་སམ།གལ་ཏེ་བྱིས་པ་དེ་བོད་ཕྲུག་ཅིག་ཡིན་ན་ཉིན་གཉིས་པར་ཡང་ངུས་ཏེ་མི་གནས་སམ།བར་ཁྱད་འདི་ནི་ཡན་ལག་ཚང་བའི་ཁྱིམ་ཚང་སློབ་གསོའི་བར་ཁྱད་དེ།མཐར་གཏུགས་ན་ཕ་མའི་གོ་རྟོག་གི་བར་ཁྱད་དོ།།རང་རེས་ནི་ཕྲུ་གུ་དང་ལྷན་དུ་འགྲོ་བའི་ལམ་བར་ནས་ལམ་ངན་ཞིག་དང་འཕྲད་སྐབས།ལམ་དེ་ལས་བྱིས་པ་བརྒལ་ཐུབ་ཀྱི་ཡོད་རུང་ཕ་མས་རྒྱབ་ཏུ་ཁུར་ནས་འགྲོ།ཟས་ཟ་སྐབས་བྱིས་པས་རང་ནུས་རང་རྟོགས་ཀྱི་སྒོ་ནས་བཟའ་ཐུབ་ཀྱི་ཡོད་རུང་ཕ་མས་ཁ་རུ་ལྡུད།ཞོགས་པ་ཡར་ལང་བའི་དུས་སུ་བྱིས་པས་གོས་གོན་ཐུབ་ཀྱི་ཡོད་རུང་ཕ་མས་སྐོན།དགོང་མོ་མར་ཉལ་སྐབས་ཡང་དེ་ལྟར་ཡིན།དེ་དང་དེ་ལྟ་བུའི་སྒོ་ནས་ཕ་མའི་བག་འཁུམ་གྱི་བག་ཆགས་དེ་བྱིས་པའི་ཀུན་གཞིའི་ཁམས་ན་བགོ་བཞིན་ཡོད།མདོར་བསྡུས་ཏེ་བཤད་ན།དགོས་མེད་དང་དོན་མེད་དུ་བསྟོད་ར་མང་པོ་འཐེན་ཏེ་བྱིས་པའི་ནུས་རྟོགས་ཡར་རྒྱས་ལ་བཀག་རྡོ་བསྒྲིགས་ཤིང་ཉེན་ཁ་ཅུང་ཟད་ཡོད་པའི་དོན་ཞིག་ཡིན་ན་བྱིས་པ་འཇུག་ཏུ་མི་བཅུག་པ་ནི་རང་རེས་ཕྲུ་གུ་ལ་བྱམས་སྐྱོང་བྱ་ཚུལ་ཏེ།གཞན་བརྟེན་གྱི་འདུ་ཤེས་ཕུལ་དུ་བྱུང་བ་རེ་བསྐྱེད་པར་བྱེད་དོ།།།།